গোমাংস ছাড়ার জন্য দেশের মুসলিমদের ফতোয়া দিয়েও পিছু হঠলেন হরিয়ানার মুখ্যমন্ত্রী মনোহরলাল খট্টর। একটি ইংরেজি দৈনিককে দেওয়া সাক্ষাৎকারে তিনি মন্তব্য করেন, ভারতে থাকলে এই দেশের অনুভূতির স্বার্থে গোমাংস খাওয়া ছাড়তে হবে মুসলিমদের। শুক্রবার সকাল থেকে তা নিয়ে প্রবল বিতর্ক শুরু হতেই খট্টরের দফতর জানাল, এমন কোনও মন্তব্য মুখ্যমন্ত্রী করেননি। তাঁর মুখে কথা বসানো হয়েছে। একটি সর্বভারতীয় ইংরেজি দৈনিককে দেওয়া সাক্ষাত্কারে হরিয়ানা মুখ্যমন্ত্রী যা বলেছেন, তার সার কথা হল, মুসলিমরা এদেশে থাকতেই পারেন, কিন্তু সেক্ষেত্রে গোরু খাওয়া ছাড়তেই হবে তাঁদের। কারণ, মুসলিম বা খ্রিস্টানদের ধর্মগ্রন্থে কোথাও গোমাংস ভক্ষণকে বাধ্যতামূলক বলা হয়নি। তাই গরু খাওয়া ছাড়লে তাঁদের জাত যাবে না। কিন্তু হিন্দুদের কাছে গরু বিশ্বাসের প্রতীক। ভারতে থেকে মুসলিমরা গোহত্যা করলে হিন্দুদের তথা দেশের ভাবাবেগে আঘাত লাগবে। বিরোধী দলগুলি এবং বিভিন্ন ইসলামিক প্রতিষ্ঠানের তরফে বিজেপি নেতা তথা হরিয়ানার মুখ্যমন্ত্রী মনোহরলাল খট্টরের এই মন্তব্যের তীব্র বিরোধিতা করা হয়। তার পরই বিকেলের দিকে হরিয়ানার মুখ্যমন্ত্রীর দফতর বিবৃতি দেয়। তাতে বলা হয়, ‘‘আমাদের মুখ্যমন্ত্রী এমন কোনও মন্তব্য করেননি। তিনি শুধু বলেছেন, আমাদের উচিত প্রত্যেককে সম্মান করা। যে সংবাদপত্রে সাক্ষাৎকারটি বেরিয়েছে, তাঁরা মুখ্যমন্ত্রীর মুখে কথা বসিয়ে দিয়েছেন।’’ দাদরি কাণ্ড নিয়েও বিজেপি’র অস্বস্তির মাত্রা খানিকটা বাড়িয়েছে খট্টরের সাক্ষাৎকার। গোটা বিষয়টিকে ‘ভুল বোঝাবুঝির ফল’ বলে মন্তব্য করে সমস্যাকে খট্টর লঘু করে দেখাতে চেয়েছেন বলে বিরোধীদের দাবি।